એ પ્રશ્નના જવાબમાં કલ્પેશભાઇ chitralekha.com ને જણાવે છે કે મારું મન પહેલેથી જ જીવદયા તરફ વધારે આકર્ષાય છે. કાગડાં અન્ય નાના-મોટાં પક્ષીઓ કે એમનાં ઇંડાને નુકસાન પહોંચાડતા નજરે પડતાં હોય એવું મારા ધ્યાન પર આવ્યું. મારા મનમાં વિચાર આવ્યો કે આ કાગડાંને આપણે જ ભરપેટ જમવા આપવાનું શરુ કરીએ તો કેટલાય પક્ષીઓના જીવ અને માળા બચી જાય. દશ વર્ષ પહેલાં શરુ કરેલા એક નાના પ્રયત્નથી આજે કાગડાંની સાથે ઘણાં પશુ-પક્ષીઓ મારાં આગણાંમાં ભોજન કરે છે. કાગડાંની સાથે જમવાં અનેક પશુ-પક્ષી આવતા હોવાથી હાઇ ક્વોલિટીના દૂધ-બ્રેડ, આઠ જાતના અનાજ વહેલી સવારે તૈયાર રાખવા પડે. ઘંઉ, ચોખા જુવાર, બાજરી, મગ, મઠ, મકાઇ, ચણા દાળ જેવા ધાનને વિવિધ પક્ષીઓ પકવાનની જેમ આરોગે છે. કેટલાક પક્ષીઓ માટે ગાંઠીયા અને અઠવાડિયામાં ગમે ત્યારે ભોજન માટે ટપકી પડતાં કપિરાજના ટોળા માટે બિસ્કીટના પેકેટ્સ તૈયાર જ રાખવા પડે છે. જ્યારનું આ કાગડાંને જમાડવાનું નક્કી કર્યુ ત્યારનું મારુ નિત્યક્રમ વહેલી સવારે 4-30થી શરુ થઇ જાય છે. પ્રૌઢ થયા પછી પણ વહેલી સવારથી જ તરવરાટ અનુભવાય છે. એક તરફ પશુ-પક્ષીઓને ભોજનની સાથે રેડિયો પરના ભજનમાં મન પરોવાઇ જાય છે. કાગડાંની સાથે, ચકલી, કાબર, કોયલ, કૂતરાં, બિલાડી, ખિસકોલી જેવા અનેક જીવને ભોજન કરતાં અને કલરવ કરતાં જોઇ મન પ્રફૂલ્લિત થઇ જાય છે.